Asbes-ondersoek: Staat bevries eiendom, bankrekeninge(Argieffoto) Die hooggereghof in Bloemfontein het ŉ bevel aan die batebeslagleggingseenheid van die Nasionale Vervolgingsgesag (NVG) toegestaan om bates van meer as R300 miljoen te bevries wat behoort aan die sewe verdagtes wat vroeër vandeesweek in hegtenis geneem is in verband met die omstrede Vrystaatse asbes-ouditkontrak. Die sakeman Edwin Sodi is op borgtog van R500 000 vrygelaat terwyl sy medebeskuldigdes, Nthimotse Mokhesi, Vrystaatse departementshoof van menslike nedersettings, die sakeman Sello Joseph Radebe, Thabane Wiseman Zulu, voormalige direkteur-generaal van die nasionale departement van menslike nedersettings, en Sarah Matawana (Olly) Mlamleli, voormalige Vrystaatse LUR van menslike nedersettings en voormalige burgemeester van Mangaung, elkeen reeds borgtog van R100 000 in die Bloemfonteinse landdroshof toegestaan is. Mahlomola John Matlakala, direkteur van verskaffingskettingbestuur by die departement van menslike nedersettings, en die Pretoriase sakeman Abel Kgotso Manyeki is elk op borgtog van R50 000 vrygelaat. Die inhegtenisnemings spruit uit ’n gesamentlike ondersoek deur die Vrystaatse Valke, die spesiale ondersoekeenheid en die Nasionale Vervolgingsgesag (NVG). Die bewerings hou verband met ’n kontrak wat glo op ŉ bedrieglike en korrupte wyse toegeken is. Daarbenewens het sekere regeringsamptenare glo voordele van die gekontrakteerde maatskappy en/of ’n individu ontvang wat gelei het tot verskeie aanklagte van korrupsie. Die kontrak was bedoel om asbesdakke in die Vrystaat te identifiseer en te verwyder, maar die nodige omsigtigheidsproses is nie gevolg nie. Sipho Ngwema, woordvoerder van die NVG, het Vrydag gesê die bedrag wat bevries is sluit in R225 miljoen plus rente wat verdien is sedert die oortredings waarvan die sewe beskuldig word gepleeg is, tot 30 September. Die hof het ook beveel dat ŉ kurator beslag moet lê op eiendom wat aan die sewe behoort, of wat namens hulle deur ŉ ander party gehou word. Dit sluit in eiendomme, huise, luukse voertuie, bank- en familietrustrekeninge, huishoudelike items en aandele. Die beskuldiges mag volgens Ngwema voortgaan om die eiendom te gebruik en moet dit onderhou hangende ŉ permanente bevel daaroor. “Hulle word verbied om enige veranderings aan te bring, dit te verkoop, of om eienaarskap van die eiendom oor te dra sonder die toestemming van die kurator en na beraadslaging met die kurator. Hulle moet egter ten alle tye die eiendom beskikbaar stel vir inspeksie deur die kurator of ŉ verteenwoordiger van die batebeslagleggingseenheid,” het Ngwema gesê. Die staat beoog om na afhandeling van die strafsaak aansoek te doen dat daar permanent op die eiendom beslag gelê word.